title: Odluka Komisije (EU) 2016/995 оd 26. listopada 2015. o državnoj potpori SA.24571 – 2009/C (ex C 1/09, ex NN 69/08) koju je dodijelila Mađarska poduzetniku MOL Nyrt. (priopćeno pod brojem dokumenta C(2015) 7324) (Tekst značajan za EGP)

text:
               21.6.2016

               HR

               Službeni list Europske unije

               L 162/22

         ODLUKA KOMISIJE (EU) 2016/995
   оd 26. listopada 2015.
   o državnoj potpori SA.24571 – 2009/C (ex C 1/09, ex NN 69/08) koju je dodijelila Mađarska poduzetniku MOL Nyrt.

         (priopćeno pod brojem dokumenta C(2015) 7324)

   (Vjerodostojan je samo tekst na mađarskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
   uzimajući u obzir Odluku kojom je Komisija odlučila pokrenuti postupak iz članka 108. stavka 2. Ugovora o funkcioniranju Europske unije u pogledu potpore SA.24571 (ex C 1/09, ex NN 69/08) (1),
   nakon što je pozvala zainteresirane strane da dostave svoje primjedbe u skladu s gore navedenim odredbama te uzimajući u obzir njihove primjedbe,
   budući da:
   1.   KONTEKST

   1.1.   Predmetne mjere

               (1)

               Opća pravila u pogledu djelatnosti rudarstva u Mađarskoj utvrđena su Zakonom o rudarstvu iz 1993. (2) („Zakon o rudarstvu”). Prema Zakonu o rudarstvu provedene djelatnosti rudarstva razlikuju se na temelju dvaju različitih pravnih instrumenata: i. koncesije (3) i ii. odobrenja (4). U oba slučaja za vađenje mineralnih resursa državi se plaća rudarska naknada koja odgovara određenom postotku vrijednosti izvađenih minerala.

               (2)

               Prema Zakonu o rudarstvu, ako rudarsko poduzeće koje je dobilo odobrenje za eksploataciju ne započne s vađenjem u roku od pet godina od datuma odobrenja, oduzima mu se odobrenje za eksploataciju. Međutim, prema odjeljku 26/A točki 5. Zakona o rudarstvu taj se rok može produžiti na temelju ugovora između nadležnog tijela u području rudarstva i rudarskog poduzeća. U tom slučaju rudarsko poduzeće plaća naknadu veću od naknade primijenjene u trenutku izvornog odobrenja, ali najviše 1,2 puta veću.

               (3)

               Poduzetnik Hungarian Oil & Gas Plc (Magyar Olaj- és Gázipari Nyrt., „MOL”) dobio je nekoliko odobrenja za vađenje ugljikovodika. Budući da MOL nije započeo s vađenjem ugljikovodika u roku od pet godina od datuma odobrenjâ, 22. prosinca 2005. nadležni je ministar s MOL-om zaključio ugovor o produljenju („ugovor iz 2005.”). Ugovorom iz 2005. utvrđena je naknada za produljenje koja se izračunava na godišnjoj osnovi do 2020. na temelju rudarske naknade iz izvornog odobrenja koja iznosi 12 % i množitelja u rasponu od 1,020 do 1,050.

               (4)

               Na temelju izmjene Zakona o rudarstvu koja je stupila na snagu 8. siječnja 2008. rudarska naknada za odobrenja za vađenje ugljikovodika povećana je s 12 % na 30 % vrijednosti izvađenih minerala (5) („izmjena Zakona o rudarstvu iz 2008.”). Ta povećana naknada nije bila primjenjiva na subjekte čija su odobrenja za eksploataciju prethodno produljena.

         1.2.   Pokretanje službenog ispitnog postupka

               (5)

               Komisija je 13. siječnja 2009. odlučila pokrenuti službeni ispitni postupak iz članka 108. stavka 2. Ugovora o funkcioniranju Europske unije (6) („UFEU”) u pogledu mjera koje je uspostavila Mađarska, a koje navodno čine državnu potporu u korist MOL-a. Odluka Komisije od 13. siječnja 2009. u predmetu SA.24571 (ex C 1/09; ex NN 69/08) („Odluka o pokretanju postupka”) objavljena je u Službenom listu Europske Unije28. ožujka 2009. (7).

               (6)

               U Odluci o pokretanju postupka Komisija je iznijela svoje zabrinutosti u pogledu pitanja je li niz mjera koje je donijela Mađarska u kombinaciji doveo do selektivne prednosti za MOL. Taj niz mjera činila su dva elementa: ugovor iz 2005. i izmjena Zakona o rudarstvu iz 2008. U preliminarnoj ocjeni Komisija je zaključila da su mađarska nadležna tijela prema MOL-u postupala povoljnije nego prema njegovim konkurentima koji posluju u okviru istog sustava odobrenja.

         1.3.   Zaključivanje službenog ispitnog postupka

               (7)

               U Odluci 2011/88/EU (8) o državnoj potpori SA.24571 (ex C 1/09; ex NN 69/08), koju je Mađarska dodijelila MOL-u („sporna odluka”), Komisija je zaključila da mjera u korist MOL-a, to jest kombinacija ugovora iz 2005. i izmjene Zakona o rudarstvu iz 2008., čini državnu potporu nespojivu s unutarnjim tržištem u smislu članka 107. stavka 1. UFEU-a. Komisija je zahtijevala da Mađarska zatraži povrat potpore od MOL-a kako bi ponovno uspostavila stanje na tržištu kakvo je bilo prije dodjele potpore (9).

         1.4.   Presuda Općeg suda od 12. studenoga 2013. u predmetu T-499/10, poduzetnik MOL NYRT. protiv Europske komisije

               (8)

               Na temelju postupka koji je pokrenuo MOL Opći sud je presudom od 12. studenoga 2013. u predmetu T-499/10 (10) poništio spornu odluku uz obrazloženje da selektivnost predmetne mjere nije dokazana.

               (9)

               Opći sud zaključio je da ugovor iz 2005. nije bio selektivan. Opći sud izjavio je da mađarska nadležna tijela na temelju svojeg diskrecijskog prava mogu očuvati jednak tretman rudarskih poduzeća u usporedivim situacijama. Stoga Opći sud smatra da, ako se uvjeti izvan ugovora koji ne čini državnu potporu poslije promijene na način da se određena stranka takvog ugovora nađe u povoljnijem položaju u odnosu na druge subjekte koji nisu sklopili sličan ugovor, to ne bi smjelo biti dovoljno da se taj ugovor i naknadne izmjene uvjeta izvan tog ugovora smatraju državnom potporom.

         1.5.   Presuda Suda Europske unije od 4. lipnja 2015. u predmetu C-15/14 P, Europska komisija protiv poduzetnika MOL Nyrt.

               (10)

               Presudom od 4. lipnja 2015. u predmetu C-15/14 P (11) Sud Europske unije potvrdio je presudu Općeg suda kojom je sporna odluka poništena.

               (11)

               Sud Europske unije u svojoj je presudi potvrdio ocjenu Općeg suda da selektivnost ugovora iz 2005. nije dokazana te da se kombinacija ugovora iz 2005. i izmjene Zakona o rudarstvu iz 2008. ne može smatrati jedinstvenom mjerom državne potpore za potrebe članka 107. stavka 1. UFEU-a.

               (12)

               Sud Europske unije istaknuo je da postoji bitna razlika između ocjene selektivnosti općih programa za izuzimanje ili pružanje pomoći kojima se po definiciji nekome daje prednost te ocjene selektivnosti neobveznih odredbi nacionalnog prava kojima se propisuje uvođenje dodatnih naknada. U slučajevima kada nacionalna nadležna tijela uvedu dodatne naknade kako bi održala jednako postupanje prema subjektima, sama činjenica da ta tijela imaju izvjesno diskrecijsko pravo određeno zakonom, ali ne i neograničeno, ne može biti dovoljna kako bi se utvrdilo da je odgovarajući program selektivan.

               (13)

               Sud Europske unije zaključuje da se iz prethodno navedenog razloga ovaj predmet razlikuje od predmeta u kojima je primjena takve margine povezana s dodjelom prednosti u korist određenog gospodarskog subjekta (12).

               (14)

               Osim toga, Sud Europske unije izjavio je da se pravni okvir prema kojemu nacionalna nadležna tijela uvode dodatne naknade kako bi održala jednako postupanje prema subjektima može smatrati selektivnim samo ako nacionalna nadležna tijela pri primjeni margine prosudbe bez objektivnog razloga povoljnije postupaju prema određenim subjektima.

               (15)

               Sud Europske unije istaknuo je da u ovom predmetu nema dokaza da su mađarska nadležna tijela pri iskorištavanju svojeg prava na povećanje rudarskih naknada u slučaju produljenja odobrenja neopravdano povoljnije postupila prema MOL-u (13).

               (16)

               Stoga je Sud Europske unije zaključio da se u ovom predmetu pravni okvir u području sklapanja ugovora o produljenju ne može smatrati selektivnim.

               (17)

               Kad je riječ o kombinaciji niza mjera koja čini jedinstvenu mjeru državne potpore, Sud Europske unije uputio je na sudsku praksu, prema kojoj se jedinstvena mjera potpore može sastojati od kombinacije elemenata pod uvjetom da u pogledu njihove kronologije, njihove svrhe i položaja poduzetnika u trenutku njihove intervencije među tim elementima postoje toliko čvrste veze da ih je nemoguće razdvojiti (14).

               (18)

               Međutim Sud Europske unije istaknuo je da je u ovom predmetu povećanje rudarskih naknada, koje je na snagu stupilo 2008., provedeno u kontekstu povećanja međunarodnih cijena sirove nafte, to jest da je država iskoristila svoje regulatorno pravo na objektivno opravdan način zbog događaja na tržištu. Osim toga, nije bilo naznaka da je ugovor iz 2005. sklopljen u očekivanju izmjene iz 2008. (15).

               (19)

               Stoga je Sud Europske unije zaključio da nije postojala kronološka i/ili funkcionalna veza između ugovora iz 2005. i izmjene Zakona o rudarstvu iz 2008. na temelju koje bi se njih moglo smatrati jedinstvenom mjerom državne potpore.

         2.   POSTUPAK

               (20)

               S obzirom na to da je Sud poništio spornu odluku, službeni ispitni postupak još je otvoren. Ni Opći sud ni Sud Europske unije nisu smatrali da je Odluka o pokretanju postupka u ovom predmetu zahvaćena pogreškom. Komisija stoga mora donijeti konačnu odluku kojom se otklanjaju nedostaci koje su utvrdili sudovi EU-a.

         3.   OCJENA

               (21)

               Prema članku 107. stavku 1. UFEU-a svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj nespojiva je s unutarnjim tržištem u mjeri u kojoj utječe na trgovinu među državama članicama. Ti su uvjeti kumulativni. Ako jedan od njih nije ispunjen, predmetna mjera ne čini državnu potporu u smislu članka 107. stavka 1. UFEU-a.

               (22)

               U okolnostima ovog predmeta primjereno je ograničiti ocjenu na uvjet selektivnosti.

         3.1.   Selektivnost

               (23)

               Kako bi se mjera smatrala državnom potporom, ona mora biti posebna ili selektivna na način da pogoduje samo određenim poduzetnicima ili proizvodnji određene robe.

               (24)

               Kako je opisano u uvodnim izjavama 12. i 13., odjeljak 26/A točka 5. Zakona o rudarstvu ne čini opći program za izuzimanje ili pružanje pomoći za određene poduzetnike. Naprotiv, njime se mađarskim nadležnim tijelima omogućuje uvođenje veće naknade za produljenje odobrenja za eksploataciju. Isti uvjeti primjenjuju se na sve subjekte u usporedivoj činjeničnoj i pravnoj situaciji.

               (25)

               Kako je opisano u uvodnim izjavama 14. i 15., nema dokaza da su mađarska nadležna tijela neopravdano povlašteno postupala prema MOL-u u usporedbi s bilo kojim drugim subjektom koji je možda bio u usporedivoj situaciji. Činjenica da mađarska nadležna tijela pri određivanju naknade za produljenje imaju izvjesno diskrecijsko pravo određeno zakonom, ali ne i neograničeno, ne može biti dovoljna kako bi se utvrdilo da je pravni okvir iz odjeljka 26/A stavka 5. Zakona o rudarstvu selektivan.

               (26)

               Kad je riječ o kombinaciji učinaka ugovora iz 2005. i izmjene Zakona o rudarstvu iz 2008., Komisija ističe da se u skladu sa sudskom praksom Suda Europske unije jedinstvena mjera potpore može sastojati od kombinacije elemenata pod uvjetom da u pogledu njihove kronologije, njihove svrhe i položaja poduzetnika u trenutku njihove intervencije među tim elementima postoje toliko čvrste veze da ih je nemoguće razdvojiti (16).

               (27)

               Međutim u ovom predmetu, kako je opisano u uvodnoj izjavi 18., nema dokaza da je Mađarska pri potpisivanju ugovora iz 2005. već imala namjeru poslije povećati rudarsku naknadu na štetu drugih poslovnih subjekata koji su već djelovali na tržištu na dan kad je taj ugovor potpisan odnosno na štetu novih subjekata. Povećanje rudarskih naknada na temelju izmjene Zakona o rudarstvu iz 2008. provedeno je u kontekstu povećanja međunarodnih cijena.

               (28)

               Kako je opisano u uvodnoj izjavi 19., nije postojala kronološka i/ili funkcionalna veza između ugovora iz 2005. i izmjene Zakona o rudarstvu iz 2008. i stoga ih se ne može smatrati jedinstvenom mjerom potpore.

         3.2.   Zaključak o ocjeni

               (29)

               Na temelju prethodno navedenoga Komisija zaključuje da niz mjera koje je poduzela Mađarska, to jest ugovor o produljenju iz 2005. i naknadna izmjena Zakona o rudarstvu, nije bio selektivan prema MOL-u.

               (30)

               S obzirom na to da niz mjera koje čine ugovor o produljenju iz 2005. i naknadna izmjena Zakona o rudarstvu nije selektivan, nije nužno ocijeniti postoje li drugi uvjeti za državnu potporu u smislu članka 107. stavka 1. UFEU-a.

         4.   ZAKLJUČAK

               (31)

               S obzirom na prethodno navedeno, ponovnom ocjenom navodne potpore koja je bila predmet Odluke o pokretanju postupka donesen je zaključak da mjera u korist MOL-a koju se ispituje, to jest kombinacija ugovora iz 2005. i izmjene Zakona o rudarstvu iz 2008., ne čini državnu potporu u smislu članka 107. stavka 1. UFEU-a,

         DONIJELA JE OVU ODLUKU:
   Članak 1.
   Kombinacija fiksne rudarske naknade utvrđene u ugovoru o produljenju između Mađarske i poduzetnika MOL Nyrt. 22. prosinca 2005. i naknadnih izmjena Zakona XLVIII iz 1993. o rudarstvu ne čini državnu potporu u korist poduzetnika MOL Nyrt. u smislu članka 107. stavka 1. UFEU-a.
   Članak 2.
   Ova je Odluka upućena Mađarskoj.

      Sastavljeno u Bruxellesu 26. listopada 2015.

            Za Komisiju

         Margrethe VESTAGER

            Članica Komisije

      (1)  SL C 74, 28.3.2009., str. 63.

      (2)  1993. évi XLVIII. Törvény a bányászatról (Zakon br. XLVIII iz 1993. o rudarstvu).

      (3)  Koncesije se odnose na takozvana „zatvorena područja”, za koja se smatra da su bogata mineralima i vrlo vrijedna. Koncesije dodjeljuje nacionalno nadležno tijelo odabranim ponuđačima na temelju otvorenog javnog natječaja.

      (4)  Odobrenja se odnose na takozvana „otvorena područja”, za koja se smatra da su manje bogata mineralima i manje vrijedna. Nacionalna nadležna tijela ne mogu odbiti izdati odobrenje ako podnositelj zahtjeva ispunjuje zakonski propisane uvjete.

      (5)  To se povećanje odnosilo na nalazišta na kojima je eksploatacija započeta između 1. siječnja 1998. i 1. siječnja 2008.

      (6)  SL C 115, 9.5.2008., str. 92.

      (7)  Vidjeti bilješku 1.

      (8)  Odluka Komisije 2011/88/EU od 9. lipnja 2010. o državnoj potpori C 1/09 (ex NN 69/08) koju je dodijelila Mađarska poduzetniku MOL Nyrt. (SL L 34, 9.2.2011., str. 55.).

      (9)  Iznos za povrat iznosio je 28 444,7 milijuna HUF za 2008. godinu te 1 942,1 milijun HUF za 2009. godinu. Kad je riječ o već isplaćenim rudarskim naknadama za 2010. godinu, Mađarska je iznos za povrat trebala izračunati samo za razdoblje do datuma ukidanja mjere na jednak način kao za 2008. i 2009. godinu.

      (10)  Predmet T-499/10 MOL protiv Komisije, EU:T:2013:592.

      (11)  Predmet C-15/14 P Komisija protiv MOL-a, EU:C:2015:362.

      (12)  Presuda u predmetu C-15/14 P; vidjeti bilješku 11.; točke 64., 65. i 69.

      (13)  Presuda u predmetu C-15/14 P; vidjeti bilješku 11.; točke 66. i 69.

      (14)  Presuda u predmetu C-15/14 P; vidjeti bilješku 11.; točka 92.

      (15)  Presuda u predmetu C-15/14 P; vidjeti bilješku 11.; točke 96. i 98.

      (16)  Spojeni predmeti C-399/10 P i C-401/10 P Bouygues i Bouygues Télécom protiv Komisije i drugih, EU:C:2013:175, točke 103. i 104.


title: 2014/721/EU: Odluka Vijeća od 13. listopada 2014. o utvrđivanju stajališta koje treba zauzeti u ime Europske unije u okviru Odbora za javnu nabavu o pristupanju Novog Zelanda Revidiranom sporazumu o javnoj nabavi

text:
               18.10.2014

               HR

               Službeni list Europske unije

               L 300/53

         ODLUKA VIJEĆA
   od 13. listopada 2014.
   o utvrđivanju stajališta koje treba zauzeti u ime Europske unije u okviru Odbora za javnu nabavu o pristupanju Novog Zelanda Revidiranom sporazumu o javnoj nabavi

      (2014/721/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Novi Zeland je 28. rujna 2012. podnio zahtjev za pristupanje Revidiranom sporazumu o javnoj nabavi („Revidirani SJN”).

               (2)

               Obveze Novog Zelanda u pogledu područja primjene utvrđene su u njegovoj konačnoj ponudi koja je 21. srpnja 2014. podnesena strankama Revidiranog SJN-a.

               (3)

               Iako je ponuda Novog Zelanda opsežna, njome se ipak ne nudi potpuno područje primjene. Stoga je primjereno za Novi Zeland uvesti određene posebne iznimke u Unijinom području primjene. Te posebne iznimke, navedene u Prilogu ovoj Odluci, postat će dijelom uvjeta za pristupanje Novog Zelanda Revidiranom SJN-u te će biti odražene u odluci Odbora za javnu nabavu („Odbor SJN-a”) o pristupanju Novog Zelanda.

               (4)

               Očekuje se da će se pristupanjem Novog Zelanda Revidiranom SJN-u dati pozitivan doprinos daljnjem otvaranju međunarodnih tržišta javne nabave.

               (5)

               Člankom XXII. stavkom 2. Revidiranog SJN-a predviđa se da svaki član WTO-a može pristupiti Revidiranom SJN-u pod uvjetima koje treba dogovoriti između tog člana i stranaka, pri čemu se takvi uvjeti navode u odluci Odbora SJN-a.

               (6)

               Stoga je potrebno utvrditi stajalište koje u ime Unije u vezi s pristupanjem Novog Zelanda treba zauzeti u okviru Odbora SJN-a,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije u okviru Odbora za javnu nabavu jest da treba odobriti pristupanje Novog Zelanda Revidiranom sporazumu o javnoj nabavi, podložno posebnim uvjetima pristupanja navedenima u Prilogu ovoj Odluci.
   Članak 2.
   Ova Odluka stupa na snagu na dan donošenja.

      Sastavljeno u Luxembourgu 13. listopada 2014.

            Za Vijeće

            Predsjednik

         M. MARTINA

      PRILOG
      UVJETI EU-a ZA PRISTUPANJE NOVOG ZELANDA REVIDIRANOM SPORAZUMU O JAVNOJ NABAVI (1)

      Nakon pristupanja Novog Zelanda Revidiranom sporazumu o javnoj nabavi, odjeljak 2. točka 3. („Javni naručitelji država članica EU-a na razini središnje vlasti”) Priloga 1. Dodatku I. za Europsku uniju glasi kako slijedi:

                     „3.

                     Za robu, usluge, dobavljače i pružatelje usluga iz Sjedinjenih Država, Kanade, Japana, Hong Konga, Kine, Singapura, Koreje, Armenije, izdvojenog carinskog područja Tajvana, Penghua, Kinmena i Matsua te Novog Zelanda, nabava od strane sljedećih javnih naručitelja na razini središnje vlasti, pod uvjetom da nisu označeni zvjezdicom.”

      Nakon pristupanja Novog Zelanda Revidiranom sporazumu o javnoj nabavi, napomena 1. od napomena uz Prilog 2. Dodatku I. Europske unije uključuje sljedeće točke nakon točke e:

                  „f.

                  nabava od strane lokalnih javnih naručitelja (javni naručitelji iz upravnih jedinica obuhvaćenih razinom NUTS 3 i manjih upravnih jedinica, kako je navedeno u Uredbi (EZ) br. 1059/2003 Europskog parlamenta i Vijeća (2) (kako je izmijenjena) u odnosu na robu, usluge, dobavljače i pružatelje usluga iz Novog Zelanda;

                  g.

                  nabava od strane javnih naručitelja iz upravnih jedinica obuhvaćenih razinama NUTS 1 i 2 kako je navedeno u Uredbi (EZ) br. 1059/2003 (kako je izmijenjena), u odnosu na robu, usluge, dobavljače i pružatelje usluga iz Novog Zelanda, osim ako je njihova nabava obuhvaćena Prilogom 3. EU-a.”

            Nakon pristupanja Novog Zelanda Revidiranom sporazumu o javnoj nabavi, napomena 6. od napomena uz Prilog 3. Dodatku I. Europske unije uključuje sljedeće točke nakon točke n:

                  „o.

                  nabava od strane tijela za nabavu koja djeluju u području proizvodnje, prijevoza ili distribucije pitke vode obuhvaćenog ovim Prilogom u odnosu na robu, usluge i pružatelje usluga iz Novog Zelanda;

                  p.

                  nabava od strane tijela za nabavu koja djeluju u području objekata u zračnim lukama obuhvaćenog ovim Prilogom u odnosu na robu, usluge i pružatelje usluga iz Novog Zelanda;

                  q.

                  nabava od strane tijela za nabavu koja djeluju u području objekata u morskim ili riječnim lukama ili drugih objekata na terminalima obuhvaćenog ovim Prilogom u odnosu na robu, usluge i pružatelje usluga iz Novog Zelanda;

                  r.

                  nabava od strane regionalnih ili lokalnih javnih naručitelja koji djeluju u područjima obuhvaćenima ovim Prilogom u odnosu na robu, usluge i pružatelje usluga iz Novog Zelanda, uz iznimku nabave koju provode javni naručitelji upravnih jedinica obuhvaćenih razinama NUTS 1 i 2 (kako je navedeno u Uredbi (EZ) br. 1059/2003, kako je izmijenjena) koji djeluju u području prijevoza gradskom željeznicom, automatiziranim sustavima, tramvajem, trolejbusom, autobusom ili žičarom.”

         (1)  Tajništvo WTO-a je u dogovoru sa strankama Revidiranog SJN-a izmijenilo numeraciju obvezujućih rasporeda područja primjene stranaka Revidiranog SJN-a. Numeracija koja se koristi u ovom Prilogu odgovara numeraciji iz zadnje ovjerene preslike obvezujućih rasporeda područja primjene stranaka Revidiranog SJN-a koje su stranke Revidiranog SJN-a službenom obaviješću dostavile WTO-u i dostupna je na: http://www.wto.org/english/tratop_e/gproc_e/gp_app_agree_e.htm#revisedGPA. Numeracija obvezujućih rasporeda područja primjene stranaka Revidiranog SJN-a koja je objavljena u SL L 68, 7.3.2014., str. 2. ne primjenjuje se.

         (2)  Uredba (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS) (SL L 154, 21.6.2003., str. 1.).


title: Odluka Nadzornog tijela EFTA-e br. 111/15/COL od 31. ožujka 2015. o izmjeni popisa iz točke 39. dijela 1.2. poglavlja I. Priloga I. Sporazumu o Europskom gospodarskom prostoru koji sadržava popis dogovorenih graničnih inspekcijskih postaja na Islandu i u Norveškoj za veterinarske preglede živih životinja i životinjskih proizvoda iz trećih zemalja i o ukidanju Odluke Nadzornog tijela EFTA-e br. 311/13/COL [2016/1419]

text:
               25.8.2016

               HR

               Službeni list Europske unije

               L 230/51

         ODLUKA NADZORNOG TIJELA EFTA-e
   br. 111/15/COL
   od 31. ožujka 2015.
   o izmjeni popisa iz točke 39. dijela 1.2. poglavlja I. Priloga I. Sporazumu o Europskom gospodarskom prostoru koji sadržava popis dogovorenih graničnih inspekcijskih postaja na Islandu i u Norveškoj za veterinarske preglede živih životinja i životinjskih proizvoda iz trećih zemalja i o ukidanju Odluke Nadzornog tijela EFTA-e br. 311/13/COL [2016/1419]
   NADZORNO TIJELO EFTA-e,
   uzimajući u obzir točku 5. (b) uvodnog dijela poglavlja I. Priloga I. Sporazumu o EGP-u,
   uzimajući u obzir Akt iz točke 4. dijela 1.1. poglavlja I. Priloga I. Sporazumu o EGP-u (Direktiva Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1)), kako je izmijenjen i prilagođen Sporazumu o EGP-u sektorskim prilagodbama iz Priloga I. tom Sporazumu, a posebno njegov članak 6. stavak 2.,
   uzimajući u obzir Akt iz točke 111. dijela 1.2. poglavlja I. Priloga I. Sporazumu o EGP-u (Odluka Komisije 2001/812/EZ od 21. studenoga 2001. o zahtjevima za odobravanje graničnih inspekcijskih postaja odgovornih za veterinarske preglede proizvoda koji se u Zajednicu unose iz trećih država (2)), kako je izmijenjen, a posebno njegov članak 3. stavak 5.,
   kako je prilagođen Sporazumu o EGP-u točkom 4. (d) Protokola 1. uz Sporazum o EGP-u te člankom 1. stavkom 2. i člankom 3. Protokola 1. uz Sporazum o nadzoru i sudu.
   budući da:
   Dopisom od 19. siječnja 2015. (dok. br. 742451, IS ref. Mast14090047/0.2.7.0) Islandsko nadležno tijelo za hranu i veterinu (MAST) obavijestilo je Tijelo da je zatvorena granična inspekcijska postaja Húsavik (IS HUS 1). MAST je stoga zatražio da se ta granična inspekcijska postaja ukloni s popisa dogovorenih graničnih inspekcijskih postaja na Islandu i u Norveškoj za veterinarske preglede živih životinja i životinjskih proizvoda iz trećih zemalja.
   U skladu s Direktivom 97/78/EZ, Tijelo sastavlja i objavljuje popis odobrenih graničnih inspekcijskih postaja koji naknadno može biti izmijenjen ili dopunjen kako bi se odrazile promjene u nacionalnim popisima. Sadašnji popis odobrenih graničnih inspekcijskih postaja Tijelo je donijelo 17. srpnja 2013. Odlukom br. 311/13/COL.
   Stoga je obaveza Tijela izmijeniti popis graničnih inspekcijskih postaja na Islandu i u Norveškoj i objaviti novi popis koji će odražavati promjenu u pogledu granične inspekcijske postaje Húsavik.
   Tijelo je, svojom Odlukom br. 65/15/COL, uputilo predmet Veterinarskom i fitosanitarnom odboru EFTA-e koji pomaže Nadzornom tijelu EFTA-e. Odbor je jednoglasno odobrio izmjenu popisa. Prema tome, nacrt mjera u skladu je s mišljenjem Odbora.
   U skladu s točkom 6. Odluke Nadzornog tijela br. 494/13/COL od 11. prosinca 2013., član Kolegija s posebnom odgovornošću za veterinarska i fitosanitarna pitanja ovlašćuje se za donošenje nacrta mjera o izmjeni dogovorenih graničnih inspekcijskih postaja u državi EFTA-e za veterinarske preglede živih životinja i životinjskih proizvoda iz trećih zemalja ako je nacrt mjera u skladu s mišljenjem Veterinarskog i fitosanitarnog odbora EFTA-e koji pomaže Nadzornom tijelu EFTA-e.
   DONIJELO JE OVU ODLUKU:

               1.

               Granična inspekcijska postaja Húsavik (IS HUS 1) uklanja se s popisa iz točke 39. dijela 1.2. poglavlja I. Priloga I. Sporazumu o Europskom gospodarskom prostoru koji sadržava popis dogovorenih graničnih inspekcijskih postaja na Islandu i u Norveškoj za veterinarske preglede živih životinja i životinjskih proizvoda iz trećih zemalja.

               2.

               Veterinarske preglede živih životinja i životinjskih proizvoda koji se uvoze na Island i u Norvešku iz trećih zemalja provode nadležna nacionalna tijela na dogovorenim graničnim inspekcijskim postajama navedenima u Prilogu ovoj Odluci.

               3.

               Ovime se ukida Odluka Nadzornog tijela EFTA-e br. 311/13/COL od 17. srpnja 2013.

               4.

               Ova Odluka stupa na snagu na dan potpisivanja.

               5.

               Ova je Odluka upućena Islandu i Noveškoj.

               6.

               Vjerodostojan je samo tekst na engleskom jeziku.

      Sastavljeno u Bruxellesu 31. ožujka 2015.

            Za Nadzorno tijelo EFTA-e

         Helga JÓNSDÓTTIR

            Članica Kolegija

         Xavier LEWIS

            Direktor

      (1)  SL L 24, 30.1.1998., str. 9.

      (2)  SL L 306, 23.11.2001., str. 28.

      PRILOG

         POPIS DOGOVORENIH GRANIČNIH INSPEKCIJSKIH POSTAJA

                  1

                  =

                  Naziv

                  2

                  =

                  Oznaka TRACES

                  3

                  =

                  Vrsta

                              A

                              =

                              Zračna luka

                              F

                              =

                              željeznica

                              P

                              =

                              Luka

                              R

                              =

                              Cesta

                  4

                  =

                  Inspecijski centar

                  5

                  =

                  Proizvodi

                              HC

                              =

                              Svi proizvodi za prehranu ljudi

                              NHC

                              =

                              Ostali proizvodi

                              NT

                              =

                              Bez temperaturnih zahtjeva

                              T

                              =

                              Smrznuti/ohlađeni proizvodi

                              T(FR)

                              =

                              Smrznuti proizvodi

                              T(CH)

                              =

                              Ohlađeni proizvodi

                  6

                  =

                  Žive životinje

                              U

                              =

                              Kopitari i papkari: stoka, svinje, ovce, koze, divlji i domaći jednopapkari

                              E

                              =

                              Registrirani konji kako su definirani u Direktivi Vijeća 94/426/EEZ

                              O

                              =

                              Ostale životinje

                  5-6

                  =

                  Posebne napomene

                              (1)

                              =

                              Provjera u skladu sa zahtjevima Odluke Komisije 93/352/EEZ donesene prilikom primjene članka 19. stavka 3. Direktive Vijeća 97/78/EZ

                              (2)

                              =

                              Samo zapakirani proizvodi

                              (3)

                              =

                              Samo riblji proizvodi

                              (4)

                              =

                              Samo životinjske bjelančevine

                              (5)

                              =

                              Samo vuneno krzno i koža

                              (6)

                              =

                              Samo tekuće masnoće, ulja i riblja ulja

                              (7)

                              =

                              Islandski poniji (samo od travnja do listopada)

                              (8)

                              =

                              Samo konji

                              (9)

                              =

                              Samo tropske ribe

                              (10)

                              =

                              Samo mačke, psi, glodavci, dvojezupci, žive ribe, reptili i druge ptice osim bezgrebenki

                              (11)

                              =

                              Samo hrana za životinje u rasutom obliku

                              (12)

                              =

                              Za (U) u slučaju jednopapkara, samo onih poslanih zoološkom vrtu; za (O), samo jednodnevni pilići, ribe, psi, mačke, insekti i druge životinje poslane zoološkom vrtu

                              (13)

                              =

                              Nagylak HU: To je granična inspekcijska postaja (za proizvode) i prijelazna točka (za žive životinje) na mađarsko-rumunjskoj granici na koju se primjenjuju prijelazne mjere dogovorene i propisane u Ugovoru o pristupanju za proizvode i žive životinje. Vidjeti Odluku Komisije 2003/630/EZ

                              (14)

                              =

                              Određeno za tranzit preko Europske zajednice za pošiljke određenih proizvoda za ljudsku potrošnju, koji se uvoze Rusiju ili izvoze iz Rusije u skladu s posebnim postupcima predviđenim u mjerodavnom zakonodavstvu Zajednice

                              (15)

                              =

                              Samo životinje za akvakulturu

                              (16)

                              =

                              Samo riblje brašno

            Država: Island

                  1

                  2

                  3

                  4

                  5

                  6

                  Akureyri

                  IS AKU1

                  P

                  HC-T(1)(2)(3), NHC(16)

                  Hafnarfjörður

                  IS HAF 1

                  P

                  HC(1)(2)(3), NHC-NT(2)(6)(16)

                  Ísafjörður

                  IS ISA1

                  P

                  HC-T(FR)(1)(2)(3)

                  Zračna luka Keflavík

                  IS KEF 4

                  A

                  HC(2), NHC(2)

                  O(15)

                  Reykjavík Eimskip

                  IS REY 1a

                  P

                  HC(2), NHC(2)

                  Reykjavík Samskip

                  IS REY 1b

                  P

                  HC-T(FR)(1)(2)(3), HC-NT(1)(2)(3), NHC-NT(2)(6)(16)

                  Þorlákshöfn

                  IS THH1

                  P

                  HC-T(FR)(1)(2)(3), HC-NT(6), NHC-NT(6)

      Država: Norveška

                  1

                  2

                  3

                  4

                  5

                  6

                  Borg

                  NO BRG 1

                  P

                  HC (2), NHC(2)

                  E(7)

                  Båtsfjord

                  NO BJF 1

                  P

                  HC-T(FR)(1)(2)(3), HC-NT(1)(2)(3)

                  Egersund

                  NO EGE 1

                  P

                  HC-NT(6), NHC-NT(6)(16)

                  Hammerfest

                  NO HFT 1

                  P

                  Rypefjord

                  HC-T(FR)(1)(2)(3), HC-NT(1)(2)(3)

                  Honningsvåg

                  NO HVG 1

                  P

                  Honningsvåg

                  HC-T(FR)(1)(2)(3)

                  Kirkenes

                  NO KKN 1

                  P

                  HC-T(FR)(1)(2)(3), HC-NT(1)(2)(3)

                  Kristiansund

                  NO KSU 1

                  P

                  Kristiansund

                  HC-T(FR)(1)(2)(3), NHC-T(FR)(2)(3) HC-NT(6), NHC-NT(6)

                  Larvik

                  NO LAR 1

                  P

                  HC(2)

                  Måløy

                  NO MAY 1

                  P

                  Gotteberg

                  HC-T(FR)(1)(2)(3), NHC-T(FR)(2)(3)

                  Oslo

                  NO OSL 1

                  P

                  HC(2), NHC(2)

                  Oslo

                  NO OSL 4

                  A

                  HC(2), NHC(2)

                  U,E,O

                  Sortland

                  NO SLX 1

                  P

                  Sortland

                  HC-T(FR)(1)(2)(3)

                  Storskog

                  NO STS 3

                  R

                  HC, NHC

                  U,E,O

                  Tromsø

                  NO TOS 1

                  P

                  Bukta

                  HC-T(FR)(1)(2)(3)

                  Solstrand

                  HC-T(FR)(1)(2)(3)

                  Ålesund

                  NO AES 1

                  P

                  Breivika

                  HC-T(FR)(1)(2)(3), NHC-T(FR)(2)(3)

                  Skutvik

                  HC-T(1)(2)(3), HC-NT(6), NHC-T(FR) (2)(3), NHC-NT(6)


title: Odluka Nadzornog tijela EFTA-e br. 221/15/COL od 3. lipnja 2015. o izmjeni Odluke Nadzornog tijela EFTA-e 83/15/COL o usklađenosti određenih ciljeva uključenih u planove na nacionalnoj razini ili na razini funkcionalnog bloka zračnog prostora dostavljenih u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za drugo referentno razdoblje [2016/1420]

text:
               25.8.2016

               HR

               Službeni list Europske unije

               L 230/56

         ODLUKA NADZORNOG TIJELA EFTA-e
   br. 221/15/COL
   od 3. lipnja 2015.
   o izmjeni Odluke Nadzornog tijela EFTA-e 83/15/COL o usklađenosti određenih ciljeva uključenih u planove na nacionalnoj razini ili na razini funkcionalnog bloka zračnog prostora dostavljenih u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za drugo referentno razdoblje [2016/1420]
   NADZORNO TIJELO EFTA-e,
   uzimajući u obzir Akt iz točke 66.t Priloga XIII. Sporazumu o EGP-u (Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1)), kako je prilagođen Sporazumu o EGP-u njegovim Protokolom 1., a posebno njegov članak 11. stavak 3. točku (c),
   budući da:
   U tablici koja sadržava ključno područje performansi u vezi sa sigurnošću u Prilogu Odluci Nadzornog tijela EFTA-e 83/15/COL od 18. ožujka 2015. pronađeni su netočni upisi u pogledu Kraljevine Norveške koje je potrebno ispraviti,
   DONIJELO JE SLJEDEĆU ODLUKU:
   Članak 1.
   U Prilogu Odluci Kolegija 83/15/COL dio koji se odnosi na ključno područje performansi u vezi sa sigurnošću zamjenjuje se sljedećim:

      „KLJUČNO PODRUČJE PERFORMANSI U VEZI SA SIGURNOŠĆU
      Učinkovitost upravljanja sigurnošću (EOSM) i primjena klasifikacije ozbiljnosti na temelju metodologije pomagala za analizu rizika (RAT)

                  Država EFTA-e

                  FAB

                  EOSM

                  RAT razina tla %

                  RAT ukupna razina %

                  Državna razina

                  ANSP razina

                  2017.

                  2019.

                  2017.

                  2019.

                  SC

                  Ostali MO

                  SMI

                  RI

                  ATMS

                  SMI

                  RI

                  ATMS

                  SMI

                  RI

                  ATMS

                  SMI

                  RI

                  ATMS

                  Norveška

                  NEFAB

                  C

                  C

                  D

                  95

                  95

                  85

                  100

                  100

                  100

                  90

                  90

                  85

                  100

                  100

                  100”

                  [Finska]

                  [Latvija]

                  [Estonija]

   Članak 2.
   Ova je Odluka upućena Kraljevini Norveškoj.

      Sastavljeno u Bruxellesu 3. lipnja 2015.

            Za Nadzorno tijelo EFTA-e

         Oda Helen SLETNES

            Predsjednica

         Helga JÓNSDÓTTIR

            Članica Kolegija

      (1)  SL L 96, 31.3.2004., str. 1.


title: Odluka Vijeća od 12. prosinca 2011. o pristupanju Europske unije Protokolu iz 2002. Atenske konvencije iz 1974. o prijevozu putnika i njihove prtljage morem, u vezi s njegovim člancima 10. i 11.

text:
               07/Sv. 23

               HR

               Službeni list Europske unije

               122

         32012D0023

               L 008/13

               SLUŽBENI LIST EUROPSKE UNIJE

         ODLUKA VIJEĆA
   od 12. prosinca 2011.
   o pristupanju Europske unije Protokolu iz 2002. Atenske konvencije iz 1974. o prijevozu putnika i njihove prtljage morem, u vezi s njegovim člancima 10. i 11.
   (2012/23/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 81. stavak 1. i članak 81. stavak 2. točke (a) i (c), u vezi s njegovim člankom 218. stavkom 6. točkom (a) i člankom 218. stavkom 8. prvim podstavkom,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Protokol iz 2002. Atenske konvencije iz 1974. o prijevozu putnika i njihove prtljage morem („Atenski protokol”) predstavlja znatno poboljšanje sustava odgovornosti prijevoznika i naknade štete putnicima koji se prevoze morem.

               (2)

               Atenski protokol mijenja Atensku konvenciju iz 1974. o prijevozu putnika i njihove prtljage morem, te člankom 15. određuje da među strankama Atenskog protokola dvije isprave glase i tumače se zajedno kao jedna isprava.

               (3)

               Članci 10. i 11. Atenskog protokola utječu na Uredbu Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (1). Na taj način Unija ima isključivu nadležnost u pogledu članaka 10. i 11. Atenskog protokola.

               (4)

               Nakon pristupanja Unije Atenskom protokolu, pravila o nadležnosti navedena u članku 10. tog protokola trebala bi imati prednost pred odgovarajućim pravilima Unije.

               (5)

               Međutim, pravila o priznavanju i izvršenju sudskih odluka utvrđena u članku 11. Atenskog protokola ne bi smjela imati prednost pred odgovarajućim pravilima Unije, kako su proširena na Dansku Sporazumom između Europske zajednice i Kraljevine Danske o nadležnosti, priznavanju i ovrsi odluka u građanskim i trgovačkim predmetima (2), ni pred pravilima Luganske konvencije o nadležnosti i ovrsi odluka u građanskim i trgovačkim predmetima od 16. rujna 1988. (3) ili Luganske konvencije o nadležnosti i ovrsi odluka u građanskim i trgovačkim predmetima od 30. listopada 2007. (4), budući da učinak primjene tih pravila treba osigurati priznavanje i izvršavanje sudskih odluka najmanje u istom opsegu kao prema pravilima Atenskog protokola.

               (6)

               Atenski protokol otvoren je za ratifikaciju, prihvaćanje, odobrenje ili pristupanje država i regionalnih organizacija za ekonomsku integraciju osnovanih od strane suverenih država koje su na te organizacije prenijele nadležnost za određena pitanja regulirana Atenskim protokolom.

               (7)

               U skladu s člankom 17. stavkom 2. točkom (b) i člankom 19. Atenskog protokola, regionalne organizacije za ekonomsku integraciju mogu sklopiti Atenski protokol.

               (8)

               Za Ujedinjenu Kraljevinu i Irsku, na koje se primjenjuje Protokol (br. 21) o stajalištu Ujedinjene Kraljevine i Irske s obzirom na područje slobode, sigurnosti i pravde, koji je priložen Ugovoru o Europskoj uniji i Ugovoru o funkcioniranju Europske unije, kao dio Europske unije, bit će obvezujući članci 10. i 11. Atenskog protokola.

               (9)

               U skladu s člancima 1. i 2. Protokola (br. 22) o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke koja za nju nije obvezujuća, te ne podliježe njenoj primjeni u pogledu članaka 10. i 11. Atenskog protokola. Ona je tim člancima obvezana samo kao zasebna ugovorna stranka.

               (10)

               Većina pravila Atenskog protokola uključena je u pravo Unije Uredbom (EZ) br. 392/2009 Europskog parlamenta i Vijeća od 23. travnja 2009. o odgovornosti prijevoznika u prijevozu putnika morem u slučaju nesreća (5). Na taj je način Unija primijenila nadležnost u vezi s pitanjima reguliranim tom Uredbom. Posebna Odluka koja se odnosi na te odredbe donosi se usporedo s ovom Odlukom.

               (11)

               Države članice koje će ratificirati Atenski protokol ili će tom protokolu pristupiti trebale bi, ako je to moguće, to učiniti istodobno. Države članice bi stoga trebale razmijeniti informacije o stanju postupaka svoje ratifikacije ili pristupanja da bi pripremile što je više moguće istodobno polaganje svojih isprava o ratifikaciji ili pristupanju. Pri ratifikaciji Atenskog protokola ili pri pristupanju tom protokolu, države članice trebale bi staviti rezervu sadržanu u Smjernicama IMO-a,

         DONIJELO JE OVU ODLUKU:
   Članak 1.
   Pristupanje Europske unije Protokolu iz 2002. Atenske konvencije iz 1974. o prijevozu putnika i njihove prtljage morem („Atenski protokol”) ovime se odobrava u ime Europske unije u pogledu njegovih članaka 10. i 11.
   Tekst tih članaka naveden je u Prilogu.
   Članak 2.
   1.   Predsjedniku Vijeća ovime se odobrava da odredi osobu ili osobe ovlaštene za polaganje isprave o pristupanju Unije Atenskom protokolu u vezi s njegovim člancima 10. i 11., u skladu s člankom 17. stavkom 2. točkom (c), člankom 17. stavkom 3. i člankom 19. tog Protokola.
   2.   Prilikom polaganja isprave o pristupanju, Unija daje sljedeću izjavu o nadležnosti:

      „U vezi s pitanjima obuhvaćenima člancima 10. i 11. Atenskog protokola iz 2002. Atenske konvencije iz 1974. o prijevozu putnika i njihove prtljage morem, koja spadaju u područje primjene članka 81. Ugovora o funkcioniranju Europske unije, države članice Europske unije osim Kraljevine Danske, u skladu s člancima 1. i 2. Protokola (br. 22) o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, dodijelile su nadležnosti Uniji. Unija je tu nadležnost izvršila donošenjem Uredbe Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima.”

   3.   Prilikom polaganja instrumenta o pristupanju, Unija daje sljedeću izjavu u vezi s člankom 17.a stavkom 3. Atenske konvencije iz 1974. o prijevozu putnika i njihove prtljage morem, kako je izmijenjena člankom 11. Atenskog protokola:

                  „1.

                  Sudske odluke o predmetima obuhvaćenima Atenskim protokolom iz 2002. Atenske konvencije iz 1974. o prijevozu putnika i njihove prtljage morem, koje donosi sud Kraljevine Belgije, Republike Bugarske, Češke Republike, Savezne Republike Njemačke, Republike Estonije, Irske, Helenske Republike, Kraljevine Španjolske, Francuske Republike, Talijanske Republike, Republike Cipra, Republike Latvije, Republike Litve, Velikog Vojvodstva Luksemburga, Mađarske, Malte, Kraljevine Nizozemske, Republike Austrije, Republike Poljske, Portugalske Republike, Rumunjske, Republike Slovenije, Slovačke Republike, Republike Finske, Kraljevine Švedske ili Ujedinjene Kraljevine Velike Britanije i Sjeverne Irske, priznaju se i izvršavaju u državi članici Europske unije u skladu s odgovarajućim pravilima Europske unije o tom predmetu.

                  2.

                  Sudske odluke o predmetima obuhvaćenima Atenskim protokolom, koje donosi sud Kraljevine Danske, priznaju se i izvršavaju u državi članici Europske unije u skladu sa Sporazumom između Europske zajednice i Kraljevine Danske o nadležnosti, priznavanju i ovrsi odluka u građanskim i trgovačkim predmetima.

                  3.

                  Sudske odluke o predmetima obuhvaćenima Atenskim protokolom kada ih donosi sud treće države

                              (a)

                              za koju je obvezujuća Luganska konvencija o nadležnosti i ovrsi odluka u građanskim i trgovačkim predmetima od 30. listopada 2007., priznaju se i izvršavaju u državama članicama Europske unije u skladu s navedenom konvencijom;

                              (b)

                              za koju je obvezujuća Luganska konvencija o nadležnosti i ovrsi odluka u građanskim i trgovačkim predmetima od 16. rujna 1988., priznaju se i izvršavaju u državama članicama Europske unije u skladu s navedenom konvencijom.”

   4.   Osoba ili osobe određene u skladu sa stavkom 1. ovog članka, pri polaganju isprave o pristupanju Unije Atenskom protokolu u vezi s njegovim člancima 10. i 11., stavljaju rezervu sadržanu u smjernicama IMO-a.
   Članak 3.
   Unija mora položiti svoje isprave o pristupanju Atenskom protokolu u vezi s njegovim člancima 10. i 11. do 31. prosinca 2011.
   Članak 4.
   Države članice poduzimaju potrebne mjere za polaganje isprava o ratifikaciji Atenskog protokola ili pristupanju tom protokolu u razumnom roku, a po mogućnosti do 31. prosinca 2011.

      Sastavljeno u Bruxellesu 12. prosinca 2011.

            Za Vijeće

            Predsjednik

         S. NOWAK

      (1)  SL L 12, 16.1.2001., str. 1.

      (2)  SL L 299, 16.11.2005., str. 62.

      (3)  SL L 319, 25.11.1988., str. 9.

      (4)  SL L 339, 21.12.2007., str. 3.

      (5)  SL L 131, 28.5.2009., str. 24.

      PRILOG

         ČLANCI 10. I 11. PROTOKOLA IZ 2002. ATENSKE KONVENCIJE IZ 1974. O PRIJEVOZU PUTNIKA I NJIHOVE PRTLJAGE MOREM

      Članak 10.
      Članak 17. Konvencije zamjenjuje se sljedećim tekstom:

         „Članak 17.
         Sudbena nadležnost
         1.   Postupak koji proizlazi iz članaka 3. i 4. ove Konvencije, po izboru podnositelja zahtjeva, pokreće se pred jednim od dolje navedenih sudova, pod uvjetom da se sud nalazi u državi stranci ove Konvencije, te u skladu s domaćim zakonodavstvom svake države članice koja uređuje vlastitu mjesnu nadležnost unutar tih država članica s višestrukim sudovima:

                     (a)

                     sud države prebivališta ili glavnog sjedišta tuženika; ili

                     (b)

                     sud države polazišta ili države odredišta u skladu s ugovorom o prijevozu; ili

                     (c)

                     sud države boravišta ili prebivališta podnositelja odštetnog zahtjeva, ako tuženik ima sjedište u toj državi i podliježe nadležnosti te države; ili

                     (d)

                     sud države u kojoj je sklopljen ugovor o prijevozu, ako tuženik ima sjedište u toj državi i podliježe nadležnosti te države.

               2.   Postupci u skladu s člankom 4.a ove Konvencije, po izboru podnositelja zahtjeva, pokreću se pred jednim od sudova na kojima se postupci mogu pokrenuti protiv prijevoznika ili prijevoznika izvršitelja u skladu sa stavkom 1.
         3.   Nakon dešavanja nezgode koja je prouzročila štetu, stranke se mogu dogovoriti da se odštetni zahtjev podnese bilo kojem sudu ili arbitraži.”

      Članak 11.
      Sljedeći tekst dodaje se kao članak 17.a Konvencije:

         „Članak 17.a
         Priznavanje i izvršenje
         1.   Svaka sudska odluka koju donosi sud s nadležnošću u skladu s člankom 17., koja je postala izvršna u državi podrijetla i više ne podliježe redovitim pravnim sredstvima, priznaje se u bilo kojoj državi stranci, osim

                     (a)

                     ako je sudska odluka dobivena prijevarom; ili

                     (b)

                     ako tuženik nije bio obaviješten u razumnom roku i nije dobio poštenu priliku da izloži slučaj.

               2.   Sudska odluka priznata u skladu sa stavkom 1. postaje izvršna u svakoj državi stranci čim se ispune formalnosti koje se zahtijevaju u toj državi. Formalnosti ne smiju omogućiti ponovno otvaranje ključnih činjenica.
         3.   Država stranka ovog Protokola može primijeniti druga pravila za priznavanje i izvršenje sudskih odluka, pod uvjetom da njihov učinak osigura priznavanje i izvršenje sudskih odluka najmanje u jednakom opsegu kao prema stavcima 1. i 2.”


title: Odluka Vijeća (EU) 2016/203 od 12. veljače 2016. o stajalištu koje treba u ime Europske unije zauzeti u Zajedničkom odboru EGP-a o izmjeni Priloga XXI. (Statistika) Sporazumu o EGP-u (statistika o troškovima zdravstvene zaštite)

text:
               16.2.2016

               HR

               Službeni list Europske unije

               L 39/36

         ODLUKA VIJEĆA (EU) 2016/203
   od 12. veljače 2016.
   o stajalištu koje treba u ime Europske unije zauzeti u Zajedničkom odboru EGP-a o izmjeni Priloga XXI. (Statistika) Sporazumu o EGP-u (statistika o troškovima zdravstvene zaštite)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 338. stavak 1. u vezi s člankom 218. stavkom 9.,
   uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
   uzimajući u obzir prijedlog Europske komisije,
   budući da:

               (1)

               Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

               (2)

               U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog XXI. (Statistika) Sporazumu o EGP-u.

               (3)

               Uredbu Komisije (EU) 2015/359 (3) treba uključiti u Sporazum o EGP-u. Podaci o skrbi u dnevnoj bolnici i modelima financiranja poduzeća kao i podaci o izvanbolničkoj i skrbi o dnevnoj bolnici nisu dostupni u Lihtenštajnu. Stoga bi ga trebalo izuzeti od obveze pružanja tih podataka.

               (4)

               Prilog XXI. (Statistika) Sporazumu o EGP-u trebalo bi stoga na odgovarajući način izmijeniti.

               (5)

               Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

         DONIJELO JE OVU ODLUKU:
   Članak 1.
   Stajalište koje u ime Unije treba zauzeti u Zajedničkom odboru EGP-a o predloženoj izmjeni Priloga XXI. (Statistika) Sporazumu o EGP-u temelji se na nacrtu odluke Zajedničkog odbora EGP-a priloženom ovoj Odluci.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 12. veljače 2016.

            Za Vijeće

            Predsjednik

         J.R.V.A. DIJSSELBLOEM

      (1)  SL L 305, 30.11.1994., str. 6.

      (2)  SL L 1, 3.1.1994., str. 3.

      (3)  Uredba Komisije (EU) 2015/359 оd 4. ožujka 2015. o provedbi Uredbe (EZ) br. 1338/2008 Europskog parlamenta i Vijeća u pogledu statistika o troškovima i financiranju zdravstvene zaštite (SL L 62, 6.3.2015., str. 6.).

      NACRT
      ODLUKE ZAJEDNIČKOG ODBORA EGP-a br. …/2016
      od
      o izmjeni Priloga XXI. (Statistika) Sporazumu o EGP-u
      ZAJEDNIČKI ODBOR EGP-a,
      uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,
      budući da:

                  (1)

                  Uredba Komisije (EU) 2015/359 оd 4. ožujka 2015. o provedbi Uredbe (EZ) br. 1338/2008 Europskog parlamenta i Vijeća u pogledu statistika o troškovima i financiranju zdravstvene zaštite (1) treba se uključiti u Sporazum o EGP-u.

                  (2)

                  Prilog XXI. Sporazumu o EGP-u trebalo bi stoga na odgovarajući način izmijeniti,

            DONIO JE OVU ODLUKU:
      Članak 1.
      Nakon točke 18.z5 Priloga XXI. Sporazumu o EGP-u (Provedbena uredba Komisije (EU) br. 205/2014) umeće se sljedeća točka:

                     „18.z6

                        32015 R 0359: Uredba Komisije (EU) 2015/359 оd 4. ožujka 2015. o provedbi Uredbe (EZ) br. 1338/2008 Europskog parlamenta i Vijeća u pogledu statistika o troškovima i financiranju zdravstvene zaštite (SL L 62, 6.3.2015., str. 6.)
                     Za potrebe ovog Sporazuma odredbe Uredbe tumače se uz sljedeće prilagodbe:

                                 (a)

                                 Lihtenštajn se izuzima od zahtjeva za pružanje podataka o kurativnoj skrbi u dnevnoj bolnici (HC.1.2), koji će biti uključeni u podatke o izvanbolničkoj kurativnoj skrbi (HC.1.3), rehabilitacijskoj skrbi u dnevnoj bolnici (HC.2.2.), koji će biti uključeni u podatke o izvanbolničkoj rehabilitacijskoj skrbi (HC.2.3), i dugotrajnoj (zdravstvenoj) skrbi u dnevnoj bolnici (HC3.2), koji će biti uključeni u podatke o izvanbolničkoj dugotrajnoj (zdravstvenoj) skrbi (HC.3.3).

                                 (b)

                                 Lihtenštajn se izuzima od zahtjeva za pružanje podataka o modelima financiranja poduzeća (HF.2.3). Zajednički odbor EGP-a preispituje ovo izuzeće svaki put kad iz podataka koje podnosi Lihtenštajn bude očito da troškovi modela financiranja poduzeća u Lihtenštajnu više nisu zanemarivi.”.

      Članak 2.
      Tekstovi Uredbe (EU) 2015/359 na islandskom i norveškom jeziku koje treba objaviti u Dodatku o EGP-u Službenom listu Europske unije vjerodostojni su.
      Članak 3.
      Ova Odluka stupa na snagu […] pod uvjetom da su sva priopćenja iz članka 103. stavka 1. Sporazuma o EGP-u poslana (2).
      Članak 4.
      Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

         Sastavljeno u Bruxellesu

               Za Zajednički odbor EGP-a

               Predsjednik

            […]

               Tajnici Zajedničkog odbora EGP-a

            […]

         (1)  SL L 62, 6.3.2015., str. 6.

         (2)  [Ustavni zahtjevi nisu navedeni.] [Ustavni su zahtjevi navedeni.]


title: Odluka Vijeća (ZVSP) 2015/2052 od 16. studenoga 2015. o produljenju mandata posebnog predstavnika Europske unije na Kosovu

text:
               17.11.2015

               HR

               Službeni list Europske unije

               L 300/22

         ODLUKA VIJEĆA (ZVSP) 2015/2052
   od 16. studenoga 2015.
   o produljenju mandata posebnog predstavnika Europske unije na Kosovu (1)

   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 25. siječnja 2012. donijelo Odluku 2012/39/ZVSP (2) o imenovanju g. Samuela ŽBOGARA posebnim predstavnikom Europske unije (PPEU) na Kosovu. Mandat PPEU-a posljednji put je izmijenjen Odlukom Vijeća 2014/400/ZVSP (3). Mandat PPEU-a istječe 31. listopada 2015.

               (2)

               Mandat PPEU-a trebalo bi produljiti za dodatno razdoblje od 16 mjeseci.

               (3)

               PPEU će provoditi svoj mandat u kontekstu situacije koja se može pogoršati i koja bi mogla otežati ostvarivanje ciljeva vanjskog djelovanja Unije kako su određeni u članku 21. Ugovora o Europskoj uniji.

               (4)

               Sve moguće promjene zadaća i ciljeva Misije Europske unije za uspostavu vladavine prava na Kosovu (EULEX KOSOVO) koje imaju utjecaja na zadaće i ciljeve PPEU-a trebalo bi razmatrati, u vezi s mandatom PPEU-a, kada i ako je to primjereno,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Samuela ŽBOGARA kao posebnog predstavnika Europske unije (PPEU) na Kosovu produljuje se do 28. veljače 2017. Vijeće može donijeti odluku o ranijem završetku mandata PPEU-a na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   Mandat PPEU-a temelji se na ciljevima politike Unije na Kosovu. Ti ciljevi uključuju održavanje vodeće uloge u promicanju stabilnog, održivog, mirnog, demokratskog i multietničkog Kosova; jačanje stabilnosti u regiji te doprinos regionalnoj suradnji i dobrosusjedskim odnosima na zapadnom Balkanu; promicanje Kosova koje poštuje vladavinu prava i zaštitu manjina te kulturne i vjerske baštine; pružanje podrške europskoj perspektivi Kosova i zbližavanju s Unijom u skladu s perspektivom regije i u skladu sa Sporazumom o stabilizaciji i pridruživanju i s Odlukom Vijeća o njegovu potpisivanju te u skladu s relevantnim zaključcima Vijeća.
   Članak 3.
   Mandat
   Da bi postigao ciljeve politike, PPEU ima sljedeći mandat:

               (a)

               pružiti savjetovanje i podršku Unije u političkom procesu;

               (b)

               promicati sveobuhvatnu političku koordinaciju Unije na Kosovu;

               (c)

               jačati prisutnost Unije na Kosovu te osigurati njezinu usklađenost i učinkovitost;

               (d)

               pružati lokalne političke smjernice šefu misije EULEX KOSOVO, uključujući smjernice o političkim aspektima pitanja koja se odnose na izvršne odgovornosti;

               (e)

               osigurati dosljednost i usklađenost djelovanja Unije na Kosovu, uključujući lokalnim usmjeravanjem prijelaza EULEX-a;

               (f)

               pružati podršku europskoj perspektivi Kosova i zbližavanju s Unijom u skladu s perspektivom regije i u skladu sa Sporazumom o stabilizaciji i pridruživanju i s Odlukom Vijeća o njegovu potpisivanju te u skladu s relevantnim zaključcima Vijeća putem usmjerenog izvješćivanja javnosti te putem aktivnosti Unije za osvješćivanje čija je svrha osiguravanje šireg razumijevanja i podrške od strane kosovske javnosti o pitanjima povezanima s Unijom, uključujući rad EULEX-a;

               (g)

               pratiti, pomoći i olakšati napredak u pogledu političkih, gospodarskih i europskih prioriteta, u skladu s odgovarajućim institucionalnim nadležnostima i odgovornostima;

               (h)

               doprinositi razvoju i konsolidaciji poštovanja ljudskih prava i temeljnih sloboda na Kosovu, uključujući u vezi sa ženama i djecom te zaštitom manjina, u skladu s politikom ljudskih prava Unije te smjernicama Unije o ljudskim pravima;

               (i)

               podupirati provedbu dijaloga između Beograda i Prištine u kojemu posreduje Unija.

         Članak 4.
   Provedba mandata
   1.   PPEU je odgovoran za provedbu mandata, djelujući u okviru ovlasti VP-a.
   2.   PSO održava povlaštenu povezanost s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj suradnji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a tijekom razdoblja od 1. studenoga 2015. do 28. veljače 2017. iznosi 3 135 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
   3.   Upravljanje rashodima podliježe ugovoru između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   Posebno osoblje pomaže PPEU-u u provedbi mandata i doprinosu dosljednosti, vidljivosti i učinkovitosti cjelokupnog djelovanja Unije na Kosovu. PPEU je, u granicama mandata i odgovarajućih raspoloživih financijskih sredstava, odgovoran za ustrojavanje tima. Tim raspolaže stručnim znanjem o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja za rad s PPEU-om. Plaće takvog upućenog osoblja pokriva dotična država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD mogu biti raspoređeni i na rad s PPEU-om. Međunarodno ugovorno osoblje ima državljanstvo neke od država članica.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te obavlja svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za dovršetak i neometano djelovanje misije PPEU-a i članova osoblja PPEU-a prema potrebi se usuglašavaju sa stranama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   1.   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (4).
   2.   VP je ovlašten staviti na raspolaganje NATO-u/KFOR-u klasificirane podatke i dokumente EU-a do razine „CONFIDENTIEL UE/EU CONFIDENTIAL” sastavljene za potrebe djelovanja, u skladu sa sigurnosnim pravilima za zaštitu klasificiranih podataka EU-a.
   3.   VP je ovlašten staviti na raspolaganje Ujedinjenim narodima (UN) i Organizaciji za europsku sigurnost i suradnju (OESS), u skladu s operativnim potrebama PPEU-a, klasificirane podatke i dokumente EU-a do razine „RESTREINT UE/EU RESTRICTED” koji su sastavljeni za potrebe djelovanja, u skladu sa sigurnosnim pravilima za zaštitu klasificiranih podataka EU-a. U tu se svrhu utvrđuju lokalni dogovori.
   4.   VP je ovlašten staviti na raspolaganje trećim stranama povezanima s ovom Odlukom neklasificirane dokumente EU-a koji se odnose na rasprave Vijeća s obzirom na djelovanje obuhvaćeno obvezom čuvanja poslovne tajne u skladu s člankom 6. stavkom 1. Poslovnika Vijeća (5).
   Članak 9.
   Pristup podacima i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim relevantnim podacima.
   2.   Delegacija Unije i/ili države članice prema potrebi pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je razmješteno izvan Unije u operativnom svojstvu na temelju glave V. Ugovora, PPEU u skladu s mandatom PPEU-a i sigurnosnom situacijom na području za koje je odgovoran poduzima sve opravdane praktične mjere za sigurnost cjelokupnog osoblja za koje je PPEU izravno nadležan, posebno tako da:

               (a)

               uspostavlja poseban sigurnosni plan na temelju uputa ESVD-a koji uključuje posebne mjere za fizičku zaštitu, organizacijsku sigurnost i sigurnost postupaka, za upravljanje sigurnim kretanjem osoblja na područje za koje je odgovoran i unutar njega, kao i za upravljanje situacijama u kojima je ugrožena sigurnost, uključujući krizni plan i plan za evakuaciju;

               (b)

               osigurava da je cjelokupno osoblje koje je razmješteno izvan Unije pokriveno osiguranjem od visokog rizika, u skladu s uvjetima na području za koje je odgovoran;

               (c)

               osigurava da svi članovi tima PPEU-a koji trebaju biti razmješteni izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije ili nakon dolaska na područje za koje je odgovoran, na temelju stupnjeva rizika koje je za to područje odredio ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito priprema izvješća za VP-a i PSO. PPEU također prema potrebi izvješćuje radne skupine Vijeća. Redovna izvješća šalju se putem mreže COREU. PPEU može pripremati izvješća i za Vijeće za vanjske poslove. U skladu s člankom 36. Ugovora, PPEU smije sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije i pomaže osigurati da svi instrumenti Unije i djelovanja država članica djeluju dosljedno kako bi se postigli politički ciljevi Unije. Aktivnosti PPEU-a koordinirane su s aktivnostima Komisije te, prema potrebi, s aktivnostima drugih PPEU-ova koji djeluju u toj regiji. PPEU priprema redovite informativne sastanke za misije država članica i za delegacije Unije.
   2.   Na terenu se održava bliska veza sa šefovima misija država članica i šefovima delegacija Unije u regiji. Oni ulažu sve napore kako bi pomogli PPEU-u u provedbi mandata. PPEU pruža lokalne političke smjernice šefu misije EULEX KOSOVO, uključujući smjernice o političkim aspektima pitanja u vezi s izvršnim odgovornostima. PPEU i zapovjednik civilnih operacija međusobno se savjetuju prema potrebi.
   3.   PPEU također surađuje s relevantnim lokalnim tijelima te drugim međunarodnim i regionalnim sudionicima na terenu.
   4.   PPEU, zajedno s drugim sudionicima iz Unije koji su prisutni na terenu, osigurava širenje i razmjenu informacija među sudionicima Unije na području djelovanja u svrhu postizanja visokog stupnja zajedničke svijesti o situaciji i njezine zajedničke procjene.
   Članak 13.
   Pomoć u vezi s potraživanjima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova na Kosovu te osiguravaju administrativnu pomoć i pristup relevantnim spisima u tu svrhu.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU podnosi Vijeću, VP-u i Komisiji izvješće o napretku do kraja lipnja 2016., a do kraja studenoga 2016. iscrpno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. studenoga 2015.

      Sastavljeno u Bruxellesu 16. studenoga 2015.

            Za Vijeće

            Predsjednica

         F. MOGHERINI

      (1)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.

      (2)  Odluka Vijeća 2012/39/ZVSP od 25. siječnja 2012. o imenovanju posebnog predstavnika Europske unije na Kosovu (SL L 23, 26.1.2012., str. 5.).

      (3)  Odluka Vijeća 2014/400/ZVSP od 26. lipnja 2014. o produljenju mandata posebnog predstavnika Europske unije na Kosovu (SL L 188, 27.6.2014., str. 68.).

      (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

      (5)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: 2006/456/EZ: Odluka Vijeća od 26. travnja 2004. o potpisivanju i privremenoj primjeni Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, i Ruske Federacije, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 121

               HR

               Službeni list Europske unije

               72

         32006D0456

               L 185/16

               SLUŽBENI LIST EUROPSKE UNIJE

         ODLUKA VIJEĆA
   od 26. travnja 2004.
   o potpisivanju i privremenoj primjeni Protokola uz Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, i Ruske Federacije, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2006/456/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 44. stavak 2., posljednju rečenicu članka 47. stavka 2. te članak 55., članak 57. stavak 2., članak 71., članak 80. stavak 2., članke 93., 94., 133. i 181.a, u vezi s prvom rečenicom prvog podstavka članka 300. stavka 2.,
   uzimajući u obzir Ugovor o pristupanju od 16. travnja 2003., a posebno njegov članak 2. stavak 3.,
   uzimajući u obzir Akt priložen Ugovoru o pristupanju, a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Vijeće je 8. prosinca 2003., u ime Zajednice i njezinih država članica, ovlastilo Komisiju za pregovore s Ruskom Federacijom o Protokolu uz Sporazum o partnerstvu i suradnji kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji te da osigura određene tehničke prilagodbe povezane s institucionalnim i pravnim razvojem u Europskoj uniji.

               (2)

               Podložno njegovom mogućem sklapanju kasnijeg datuma, Protokol je zaključen između stranaka i sada bi ga trebalo potpisati u ime Europske zajednice i njezinih država članica.

               (3)

               Protokol bi trebalo primijeniti na privremenoj osnovi od dana pristupanja do okončanja odgovarajućih postupaka za njegovo formalno sklapanje,

         ODLUČILO JE:
   Članak 1.
   Ovim se ovlašćuje predsjednik Vijeća da odredi osobu (osobe) ovlaštenu (ovlaštene) u ime Europske zajednice i njezinih država članica potpisati Protokol uz Sporazum o partnerstvu i suradnji o uspostavi partnerstva između Europskih zajednica i njezinih država članica, s jedne strane, i Ruske Federacije, s druge strane, kako bi se u obzir uzelo pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, podložno njegovome mogućem sklapanju kasnijeg datuma.
   Tekst Protokola priložen je ovoj Odluci (1).
   Članak 2.
   Do stupanja na snagu, Protokol se primjenjuje na privremenoj osnovi od dana pristupanja.

      Sastavljeno u Bruxellesu 26. travnja 2004.

            Za Vijeće

            Predsjednik

         B. COWEN

      (1)  SL L 185, 6.7.2006., str. 17.


title: 2006/166/EZ: Odluka Vijeća od 21. prosinca 2005. o sklapanju Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               11/Sv. 116

               HR

               Službeni list Europske unije

               76

         32006D0166

               L 057/13

               SLUŽBENI LIST EUROPSKE UNIJE

         ODLUKA VIJEĆA
   od 21. prosinca 2005.
   o sklapanju Dodatnog protokola uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji
   (2006/166/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310., u vezi s drugom rečenicom prvog podstavka članka 300. stavka 2. i drugim podstavkom članka 300. stavka 3.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Dodatni protokol uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje deset novih država članica Europskoj uniji, potpisan je u ime Zajednice i država članica 25. lipnja 2005. u skladu s Odlukom Vijeća 2005/206/EZ (2).

               (2)

               Do njegovoga stupanja na snagu, Dodatni protokol primjenjuje se na privremenoj osnovi od 1. svibnja 2004.

               (3)

               Trebalo bi sklopiti Dodatni protokol,

         ODLUČILO JE:
   Članak 1.
   Dodatni protokol uz Sporazum o trgovini, razvoju i suradnji između Europske zajednice i njezinih država članica, s jedne strane, i Republike Južne Afrike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, ovime se odobrava u ime Zajednice i njezinih država članica.
   Tekst Dodatnog protokola (3) priložen je ovoj Odluci.
   Članak 2.
   Predsjednik Vijeća, u ime Zajednice i njezinih država članica, daje obavijest predviđenu člankom 9. stavkom 2. Dodatnog protokola.

      Sastavljeno u Bruxellesu 21. prosinca 2005.

            Za Vijeće

            Predsjednik

         B. BRADSHAW

      (1)  Još nije objavljeno u Službenom listu.

      (2)  SL L 68, 15.3.2005., str. 32.

      (3)  SL L 68, 15.3.2005., str. 33.


title: 2011/241/EU: Odluka Komisije od 14. travnja 2011. o produljenju prijelaznog razdoblja za stjecanje poljoprivrednog zemljišta u Slovačkoj  Tekst značajan za EGP

text:
               03/Sv. 41

               HR

               Službeni list Europske unije

               275

         32011D0241

               L 101/124

               SLUŽBENI LIST EUROPSKE UNIJE

         ODLUKA KOMISIJE
   od 14. travnja 2011.
   o produljenju prijelaznog razdoblja za stjecanje poljoprivrednog zemljišta u Slovačkoj
   (Tekst značajan za EGP)
   (2011/241/EU)
   EUROPSKA KOMISIJA,
   uzimajući u obzir Ugovor o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke,
   uzimajući u obzir Akt o pristupanju Češke, Estonije, Cipra, Latvije, Litve, Mađarske, Malte, Poljske, Slovenije i Slovačke, a posebno poglavlje 3. Priloga VIII.,
   uzimajući u obzir zahtjev Slovačke,
   budući da:

               (1)

               U skladu s Aktom o pristupanju iz 2003. Slovačka može zadržati na snazi pod uvjetima iz Akta još sedam godina nakon pristupanja tj. do 30. travnja 2011. zabrane u vezi s stjecanjem poljoprivrednog zemljišta za fizičke i pravne osobe iz drugih države članica EU koje nemaju sjedište, ili nisu registrirane ili nemaju podružnice ni agencije u Slovačkoj. To je privremeni izuzetak od slobodnog kretanja kapitala koji je osiguran člancima 63. do 66. Ugovora o funkcioniranju Europske unije. To prijelazno razdoblje se može produljiti samo jednom na razdoblje od najviše tri godine.

               (2)

               20. siječnja 2011. Slovačka je zatražila produljenje prijelaznog razdoblja u vezi s stjecanjem poljoprivrednog zemljišta za tri godine.

               (3)

               Glavni razlog za prijelazno razdoblje je potreba da se zaštite društveno gospodarski uvjeti za poljoprivredne aktivnosti slijedom uvođenja jedinstvenog tržišta i prijelaza na zajedničku poljoprivrednu politiku u Slovačkoj. Namjena prijelaznog razdoblja je odgovoriti na zabrinutost nastalu zbog mogućeg utjecaja na poljoprivredni sektor kojeg bi liberalizacija stjecanja poljoprivrednog zemljišta mogla imati zbog početnih velikih razlika u cijeni zemljišta i prihoda u usporedbi s Austrijom, Belgijom, Danskom, Finskom, Francuskom, Njemačkom, Grčkom, Irskom, Italijom, Luksemburgom, Nizozemskom, Portugalom, Španjolskom, Švedskom i Ujedinjenom Kraljevinom (dalje u tekstu EU-15). Pored toga svrha prijelaznog razdoblja bila je olakšati postupak vraćanja i privatizacije poljoprivrednog zemljišta poljoprivrednicima. Komisija je već naglasila u svom izvješću od 16. srpnja 2008. o Reviziji prijelaznih mjera za stjecanje poljoprivrednih nekretnina određenih u Aktu o pristupanju iz 2003. (dalje u tekstu Srednjoročna revizija) značaj završetka gore spomenute poljoprivredne reforme do kraja predviđenog prijelaznog razdoblja (1).

               (4)

               Prema podacima Eurostata, cijene poljoprivrednog zemljišta u Slovačkoj su niže od cijena poljoprivrednog zemljišta u EU. Potpuna konvergencija prodajnih cijena poljoprivrednog zemljišta nije bila niti očekivano niti se smatra preduvjetom za okončanje prijelaznog razdoblja. Ipak uočljive razlike u cijenama poljoprivrednog zemljišta između Slovačke i EU-15 su takve da mogu ometati neometan napredak prema konvergenciji cijena. Rizik špekulativnih aktivnosti s jeftinim zemljištem je također značajan.

               (5)

               Slično kao u slučaju razina cijena poljoprivrednog zemljišta, podaci Eurostata pokazuju da još postoji raskorak u pogledu BDP-a po stanovniku izmjeren prema standardu kupovne moći u Slovačkoj u odnosu na EU-15. Stoga su postojeće cijene poljoprivrednog zemljišta u Slovačkoj relativno visoke u odnosu na kupovnu moć.

               (6)

               Prema Eurostatu je za strukturu zemljišnih posjeda u Slovačkoj značajno da prevladavaju mala obiteljska poljoprivredna gospodarstva s manje od 2 ha koja većinom nisu tržišno usmjerena. Postupak konsolidacije tih malih poljoprivrednih gospodarstava je vrlo spor i prosječna površina iskorištenog poljoprivrednog zemljišta po poljoprivrednomgospodarstvu s manje od 2 ha se povećala s 0,5 ha na 0,6 ha između 2001. i 2007. Iako samo 4,56 % od ukupnog broja radnika radi u poljoprivredi, gotovo polovica stanovništva živi u ruralnim područjima. Prema podacima slovačkih tijela mnoga poljoprivredna zemljišta koja su u privatnom vlasništvu se ne obrađuju.

               (7)

               Konsolidacija poljoprivrednog zemljišta je također ometana nedovršenim postupkom vraćanja vlasničkih prava zbog neriješenih potraživanja. Pored toga Slovački zemljišni fond upravlja s više od 360 000 ha privatnog poljoprivrednog zemljišta dok se ne identificiraju zakonski vlasnici. Slovački zemljišni fond upravlja i s 130 000 ha državnog poljoprivrednog zemljišta. Ta zemljišta zajedno s onima koja imaju nesiguran pravni status predstavljaju gotovo jednu četvrtinu ukupne površine poljoprivrednih zemljišta u Slovačkoj. Nedostatak jasnoće u pogledu vlasničkih prava neizbježno otežava zemljišne transakcije i konsolidaciju poljoprivrednih posjeda. Cijepanje zemljišta na svoj način nadalje doprinosi niskoj konkurentnosti i dovodi do manje tržišno orijentiranih poljoprivrednih gospodarstava.

               (8)

               U ovom kontekstu može se očekivati, kako predviđaju slovačka tijela, da bi stavljanje izvan snage ograničenja 1. svibnja 2011. značilo pritisak na cijene zemljišta u Slovačkoj. Stoga postoji prijetnja ozbiljnih smetnji na tržištu poljoprivrednog zemljišta u Slovačkoj nakon završetka prijelaznog razdoblja.

               (9)

               Stoga je potrebno dozvoliti produljenje prijelaznog razdoblja iz poglavlja 3. Priloga XIV. Aktu o pristupanju iz 2003. za 3 godine.

               (10)

               Kako bi se tržište u cijelosti pripremilo za liberalizaciju i dalje je od najveće važnosti čak i u teškim gospodarskim okolnostima poticati poboljšanje faktora kao što su kreditne pogodnosti i pogodnosti osiguranja za poljoprivrednike te dovršetak poljoprivredne reforme tijekom prijelaznog razdoblja, kako je već naglašeno u Srednjoročnoj reviziji iz 2008.

               (11)

               S obzirom da je jedinstveno otvoreno tržište uvijek bilo ključ europskog prosperiteta, povećan dotok stranog kapitala donio bi sa sobom potencijalnu korist također i za poljoprivredno tržište u Slovačkoj. Kako je naglašeno u Srednjoročnoj reviziji iz 2008. strana ulaganja u sektor poljoprivrede bi također imala važne dugoročne učinke na dostupnost kapitala i znanja, na funkcioniranje tržišta zemljištem i na poljoprivrednu produktivnost. Postupno slabljenje ograničenja u pogledu stranog vlasništva tijekom prijelaznog razdoblja bi također doprinijelo pripremi tržišta za potpunu liberalizaciju.

               (12)

               Zbog pravne sigurnosti i kako bi se izbjegle pravne praznine u nacionalnom pravnom sustavu Slovačke nakon isteka trenutačnog prijelaznog razdoblja, ova Odluka treba stupiti na snagu na dan objave u Službenom listu Europske unije.

         DONIJELA JE OVU ODLUKU:
   Članak 1.
   Prijelazno razdoblje u vezi s stjecanjem poljoprivrednog zemljišta u Slovačkoj iz poglavlja 3. Priloga XIV. Aktu o pristupanju iz 2003. produljuje se do 30. travnja 2014.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 14. travnja 2011.

            Za Komisiju

            Predsjednik

         José Manuel BARROSO

      (1)  COM(2008) 461 konačno, 16. srpnja 2008.


title: 2000/645/EZ: Odluka Vijeća od 17. listopada 2000. o ispravku schengenske pravne stečevine kako je sadržana u Odluci Izvršnog odbora Schengena SCH/Com-ex (94) 15 rev.

text:
19/Sv. 16               HR                              Službeni list Europske unije                                                   37
32000D0645
L 272/24                                         SLUŽBENI LIST EUROPSKIH ZAJEDNICA                                             25.10.2000.
                                                            ODLUKA VIJEĆA
                                                         od 17. listopada 2000.
                o ispravku schengenske pravne stečevine kako je sadržana u Odluci Izvršnog odbora Schengena
                                                        SCH/Com-ex (94) 15 rev.
                                                              (2000/645/EZ)
VIJEĆE EUROPSKE UNIJE,                                                          primjenjivati u skladu s načelima postavljenim u rječniku
                                                                                podataka koji je dodan Odluci (sadržan u dokumentu
                                                                                SCH-II-Vision (93)20 rev. 3, naslovljen „Schengenska
                                                                                savjetodavna mreža (tehničke specifikacije)”).
uzimajući u obzir članak 2. stavak 1. drugu točku prvu rečenicu
Protokola priloženog Ugovoru o Europskoj uniji i Ugovoru o
osnivanju Europske zajednice, kojim se schengenska pravna
stečevina uključuje u okvir Europske unije (dalje u tekstu
„Schengenski protokol”),
                                                                          (4)   Dokument SCH/II-Vision (93)20 rev. 3 zamijenjen je
                                                                                dokumentom SCH/II-Vision (99)5 (također naslovljenim
                                                                                „Schengenska savjetodavna mreža (tehničke specifikaci
                                                                                je)”). Taj je dokument odobrila podskupina Vision
budući da:                                                                      Radne skupine II. za kretanje osoba dana 31. ožujka
                                                                                1999., no zbog propusta, Izvršni odbor Odluku SCH/
                                                                                Com-ex (94)15 rev. nije ažurirao kako bi se to odobrenje
                                                                                moglo uzeti u obzir prije uključivanja schengenske
                                                                                pravne stečevine u okvir Europske unije.
(1)     Odluka Izvršnog odbora Schengena SCH/Com-ex (94)
        rev (1). definirana je kao dio schengenske pravne steče
        vine u Prilogu A Odluci Vijeća 1999/435/EZ od
        20. svibnja 1999. o definiranju schengenske pravne
        stečevine radi utvrđivanja, u skladu s odgovarajućim
        odredbama Ugovora o osnivanju Europske zajednice i
        Ugovora o Europskoj uniji, pravne osnove za svaku od              (5)   Taj se propust sada mora ispraviti tako da se u Odluci
        odredaba ili odluka koje čine pravnu stečevinu (2).                     SCH/Com-ex (94)15 rev. zamijeni upućivanje na doku
                                                                                ment SCH/II-Vision (93)20 rev. 3 upućivanjem na doku
                                                                                ment SCH/II-Vision (99)5, kako bi Vijeće umjesto
                                                                                Izvršnog odbora, a u skladu s člankom 2. stavkom 1.
                                                                                prvom točkom drugom rečenicom Schengenskog Proto
(2)     Odlukom SCH/Com-ex (94) rev. uveden je, za potrebe                      kola, formalno odobrilo inačicu Schengenske savjeto
        izdavanja viza, računalni postupak za savjetovanje sa                   davne mreže (tehničke specifikacije) koja je trenutačno
        središnjim tijelima o kojima je riječ u članku 17. stavku               u uporabi.
        2. Konvencije, koju su u Schengenu 19. lipnja 1990.
        potpisali Kraljevina Belgija, Savezna Republika Njemačka,
        Francuska Republika, Veliko Vojvodstvo Luksemburga i
        Kraljevina Nizozemska, o provedbi Schengenskog spora
        zuma od 14. lipnja 1985. između vlada država Belgijsko-
        luksemburške gospodarske unije, Savezne Republike
        Njemačke i Francuske Republike o postupnom ukidanju               (6)   Budući da je cilj ove Odluke ispraviti propust Izvršnoga
        kontrola na njihovim zajedničkim granicama.                             odbora u priznavanju inačice Schengenske savjetodavne
                                                                                mreže (tehničke specifikacije), sadržane u SCH/II-Vision
                                                                                (99)5 kao dijela schengenske pravne stečevine prije uklju
                                                                                čivanja te stečevine u okvir Europske unije kao i
                                                                                odobrenje tog uključivanja, a ne uvođenje bilo kakvih
(3)     Odlukom SCH/Com-ex (94) rev. također je predviđeno                      izmjena u sam dokument, članak 2. stavak 1. Schengen
        da bi gore spomenuti računalni postupak trebalo                         skog protokola predstavlja odgovarajuću pravnu osnovu
                                                                                za odobrenje, odakle proizlazi da svaka daljnja izmjena u
(1) SL L 239, 22.9.2000., str. 165.                                             SCH/II-Vision (99)5 mora biti provedena u skladu s rele
(2) SL L 176, 10.7.1999., str. 1.                                               vantnim odredbama Ugovorâ.
 ---pagebreak--- 38                   HR                               Službeni list Europske unije                                       19/Sv. 16
(7)   Mješoviti odbor, osnovan u skladu s člankom 3. Spora                                      Članak 2.
      zuma kojeg su sklopili Vijeće Europske unije i Republika
      Island i Kraljevina Norveška o pridruživanju tih dviju            Dokument SCH/II-Vision (99)5 označava se kao povjerljiv.
      država provedbi, primjeni i razvoju schengenske pravne
      stečevine, bavio se tim pitanjem u skladu s člankom 4.
      dotičnog Sporazuma.
                                                                                Članak 3.
(8)   Dokument SCH/II-Vision (99)5 sadrži podrobne prak
      tične i tehničke informacije o načelima koje relevantna           Ova Odluka proizvodi učinke na dan objave.
      savjetodavna tijela trebaju slijediti prilikom uzajamnog
      komuniciranja posredstvom računalnog postupka za
      savjetovanje koji je uveden odlukom SCH/Com-ex
      (94)15. rev., te bi se trebao smatrati povjerljivim doku
      mentom,
                                                                        Sastavljeno u Luxembourgu 17. listopada 2000.
ODLUČILO JE:
                           Članak 1.
                                                                                Za Vijeće
Upućivanje u Odluci SCH/Com-ex (94)15 rev. na dokument
SCH/II-Vision (93)20 rev. 3 zamjenjuje se upućivanjem na                                                   Predsjednik
dokument SCH/II-Vision (99)5.                                                                             É. GUIGOU


title: 2013/621/EU: Odluka Europskog parlamenta od 17. travnja 2013. o zaključenju poslovnih knjiga zajedničkog poduzeća za gorive ćelije i vodik za financijsku godinu 2011.

text:
               16.11.2013

               HR

               Službeni list Europske unije

               L 308/87

         ODLUKA EUROPSKOG PARLAMENTA
   od 17. travnja 2013.
   o zaključenju poslovnih knjiga zajedničkog poduzeća za gorive ćelije i vodik za financijsku godinu 2011.
   (2013/621/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2014/681/EU, Euratom: Odluka predstavnika vlada država članica od 24. rujna 2014. o imenovanju suca Suda

text:
               30.9.2014

               HR

               Službeni list Europske unije

               L 284/46

         ODLUKA PREDSTAVNIKA VLADA DRŽAVA ČLANICA
   od 24. rujna 2014.
   o imenovanju suca Suda

      (2014/681/EU, Euratom)

   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 253. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               U skladu s člancima 5. i 7. Protokola o Statutu Suda Europske unije i slijedom ostavke g. Georgea ARESTISA koja proizvodi učinke od 6. listopada 2014., trebalo bi imenovati suca Suda za preostalo vrijeme trajanja mandata g. Georgea ARESTISA, odnosno do 6. listopada 2018.

               (2)

               G. Constantinos LYCOURGOS predložen je kao kandidat za slobodno mjesto.

               (3)

               Odbor osnovan člankom 255. Ugovora o funkcioniranju Europske unije dao je mišljenje o prikladnosti g. Constantinosa LYCOURGOSA za obnašanje dužnosti suca Suda,

         DONIJELI SU OVU ODLUKU:
   Članak 1.
   G. Constantinos LYCOURGOS imenuje se sucem Suda za razdoblje od 7. listopada 2014. do 6. listopada 2018.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 24. rujna 2014.

            Predsjednik

         S. SANNINO